Agripina Vyresnioji
Vipsanija Agripina (lot. Vipsania Agrippina; 14 m. pr. m. e. – 33 m. spalio 17 d.) – žymi Romos imperatorių Julijų–Klaudijų dinastijos atstovė, Augusto anūkė, Kaligulos motina, Nerono senelė. Germaniko žmona. Lydėjo jį Germanijos kampanijose. 29 m. ištremta į Pandaterijos salą. Atkakliai priešinosi, badavo. Jai nusimarinus, Tiberijus visaip juodino jos atminimą, privertė Senatą jos gimimo dieną įrašyti į nelaimingų dienų sąrašą. Laikoma idealios motinos ir žmonos pavyzdžiu ir visiška priešingybe savo dukrai Agripinai Jaunesniajai, Nerono motinai.